Leerlingparamedikus skop en slaan glo hond dood‘n Skermskoot uit die video wat aan die DBV verskaf is. Foto: DBV Volgens die Roodepoort Dierebeskermingsvereniging (DBV) is Christopher Ritchie tot drie maande tronkstraf of ŉ boete van R1 000 gevonnis. Die vonnis is vir vyf jaar opgeskort. Die hof het ook bevind dat Ritchie nie honde mag aanhou nie. Volgens die DBV is daar ŉ video aan hulle gestuur wat wys hoe Ritchie sy hond doodskop en -slaan. Die DBV het ŉ lasbrief bekom en ŉ ander hond van Ritchie se eiendom verwyder en aanklagte van dieremishandeling teen hom aanhangig gemaak. Dit blyk intussen dat Ritchie verbonde was aan Netcare911. Craig Grindell, hoofbedryfsbeampte van Netcare911, het die voorval ten sterkste veroordeel. “Die aanval, wat glo tot die dood van ŉ weerlose dier gelei het, is heeltemal teen ons maatskappy se waardes van omgee, waarheid, menswaardigheid, passie en deelname en die gedragskode wat ons as lede van die publiek wat omgee voor staan. Dit is ook nie ŉ weerspieëling van ander Netcare911 paramedici wat op ŉ daaglikse basis lewens red nie. Ons het pas eers van die aanval te wete gekom en hersien dit as ŉ saak van dringendheid. Ons sal die toepaslike interne aksie neem,” sê Grindell.